Squid Game. Squid Game (kor. 오징어 게임, "Ojing-eo Geim") to je połedniowokoryański telewizyjny serial, co go idzie ôbejzdrzeć we zerwisie Netflix. Ônego scynarzystōm a reżysyrym je Hwang Dong-hyuk, a bazowe role szpilali we nim Lee Jung-jae, Park Hae-soo, Wi Ha-joon, Jung Ho-yeon, O Yeong-su, Heo Sung-tae, Anupam Tripathi i Kim Joo-ryoung. Serial, ze dystrybucyjōm ôd Netflix, mioł prymierã 17 września 2021 roku.
Produkcyjŏ stała sie piyrszym koryańskim serialym, kery znŏd sie we piyrszym dziesiōntku nojchutnij ôglōndanych tydniowo programōw telewizyjnych ôd Netflix we świecie. Dostoł sie na piyrszõ pozycyjõ we 94 krŏjach. Netflix porachowoł, iże we 28 dni ôd prymiery "Squid Game" prziciōngnōł 111 milijōnōw ôglōndŏczy ze cołkigo świata, co zrobiyło go nojczyńścij ôglōndanym programym we zerwisie.
Fabuła.
Seong Gi-hun, chop co mŏ fest wiela długōw, je zaproszōny do seryje szpilōw dlŏ dziycia, coby mieć szansã na srogõ nadgrodã pijynżnõ. Kej przijmuje ôfertã, je wezniynty we niyznōme plac, kaj je postrzōd 455 inkszych szpilerōw, co tyż sōm fest zadłużeni. Szpilery muszōm nosić zielōne dresy a bez cołki czas sōm pod ôbserwacyjōm ôd wachtyrzy we larwach a lilowych ôblyczyniach, a szpile sōm nadzorowane ôd Frōnt Mana, co nosi czŏrnõ larwã a czŏrny mōndur. Szpilery hned ôdkrywajōm, iże przegranie szpilu skutkuje ônych śmierciōm, a kożdŏ śmierć przidŏwŏ 100 milijōnōw ₩ do potyncjalnyj nadgrody – 45,6 milijardōw ₩. Gi-hun brata sie ze inkszymi szpilerami, we tym ze ônego kamratym ze dzieciństwa Cho Sang-woo, coby sprōbować przetrwać fizyczne a psychologiczne ôbroty akcyje.